L'Associació Pàrkinson Gandia-Safor acull un estudi pioner a la Comunitat Valenciana sobre la malaltia
11 gener 2018

## L'Associació Pàrkinson Gandia-Safor acull un estudi pioner a la Comunitat Valenciana sobre la malaltia11 gener 2018Última actualització: 14 juliol 2025

![](../gestion/img/_AO_7032-copia.jpg)  
  

El **regidor de Polítiques amb la Ciutadania, Nahuel González**, acompanyat de la **presidenta de l’Associació Pàrkinson Gandia-Safor, Mari Carmen Escrivà**, la **fisio i coordinadora de terapeutes del centre, Rosana Pedro,** i **l’optometrista i investigadora, Isabela Fambuena**, han comparegut davant els mitjans de comunicació per tal de presentar l’estudi, pioner a la Comunitat Valenciana, que realitzarà a Gandia la Fundació Lluís Alcanyís, en col·laboració amb la Universitat de València. Concretament, s’investigarà l’afecció del pàrkinson a l’alteració dels moviments oculars. Això podria permetre determinar si, mitjançant les proves, es poden detectar de forma precoç els símptomes de la malaltia. També diagnosticar i donar tractament per als problemes visuals per tal de millorar la qualitat de vida de les persones afectades. _“_El 80% dels pacients de pàrkinson presenten problemes visuals: sequedat ocular, disminució de la sensibilitat al contrast, alteració dels moviments oculars, de la percepció dels colors, de l’orientació visual-espacial... És molt important distingir el problema neurològic de l’oftalmològic. Per això realitzem aquest estudi pilot en el qual ens centrarem a avaluar els moviments oculars_”,_ ha assegurat Fambuena, qui ha insistit en la necessitat que les persones amb pàrkinson participen, però també les que no estan afectades per la malaltia per tal de poder fer grups de contrast i referència.

        Per la seua banda, Rosana Pedro ha recordat que el pàrkinson afecta entre 200 i 300 mil persones a l’Estat espanyol. De les quals, 580 viuen a la Safor-Valldigna. L’Associació Pàrkinson Gandia-Safor té 221 socis, 51 dels quals estan afectats per la malaltia. _“_Per tant, fem una crida a la participació i col·laboració en l'estudi de les altres 529 persones amb pàrkinson de la comarca, a familiars, amics i a tots els qui vulguen col·laborar-hi. Es necessiten almenys 30 afectades de pàrkinson i 30 persones de control perquè l’estudi tinga fiabilitat_”_.  

        Les proves són gratuïtes, senzilles, requereixen poc de temps (30 minuts aproximadament). No són invasives ni tenen contraindicacions. Per participar-hi només cal inscriure’s a la seu de Pàrkinson Gandia-Safor, al carrer Gregori Maians, 29, baix (Gandia). Telèfon: 962 950 954. Correu-e: [parkinsonsafor@gmail.com](mailto:parkinsonsafor@gmail.com). Més informació: [www.parkinsongandia.com](http://www.parkinsongandia.com).

        La presidenta de l’Associació ha recordat que _“_són una entitat sense ànim de lucre de caràcter privat formada per 221 socis i constituïda des del 2001 per a atendre, orientar, formar i informar persones afectades, els seus familiars i/o cuidadors, professionals i societat en general, sobretot el referent a la malaltia de pàrkinson_”._

        Un col·lectiu amb el qual col·labora activament l’Ajuntament de Gandia i que són, segons el regidor de Més Gandia, _“_un referent de la lluita contra la malaltia i l’apoderament de les persones afectades pel pàrkinson_”_.